Predkladacia správa

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 165/2023 Z. z., ktorým sa ustanovujú pravidlá poskytovania podpory na vykonávanie opatrení Strategického plánu spoločnej poľnohospodárskej politiky vo vybraných poľnohospodárskych sektoroch v znení neskorších predpisov (ďalej len „návrh nariadenia vlády“) na základe Plánu legislatívnych úloh vlády Slovenskej republiky na rok 2026.
Cieľom návrhu nariadenia vlády je implementovať zmeny a doplnenia Strategického plánu spoločnej poľnohospodárskej politiky uskutočnené jeho 5. modifikáciou a jeho zmeny a doplnenia uskutočnené na základe oznámení zaslaných Európskej komisii v priebehu roka 2026. 
Predovšetkým ide o doplnenie nového opatrenia v sektore mlieka a mliečnych výrobkov, ktorým je obnova chovu zvierat na produkciu mlieka a mliečnych výrobkov po ich povinnom usmrtení, ktoré sa vykonalo zo zdravotných dôvodov, alebo po ich strate v dôsledku prírodných katastrof, a aktualizáciu špecifikácie opatrení v sektore ovocia a zeleniny, opatrení v sektore mlieka a mliečnych výrobkov, opatrení v sektore bravčových výrobkov a opatrení v sektore zemiakov. Okrem toho sa ustanovujú nové povinné prílohy k žiadosti o poskytnutie podpory na opatrenia v uvedených sektoroch, ktorými sa bude preukazovať spĺňanie podmienok podľa čl. 52 ods. 5a a 7 nariadenia Európskeho parlamentu a Rady (EÚ) 2021/2115 z 2. decembra 2021, ktorým sa stanovujú pravidlá podpory strategických plánov, ktoré majú zostaviť členské štáty v rámci spoločnej poľnohospodárskej politiky (strategické plány SPP) a ktoré sú financované z Európskeho poľnohospodárskeho záručného fondu (EPZF) a Európskeho poľnohospodárskeho fondu pre rozvoj vidieka (EPFRV), a ktorým sa zrušujú nariadenia (EÚ) č. 1305/2013 a (EÚ) č. 1307/2013 (Ú. v. EÚ L 435, 6.12.2021) v platnom znení (doplnených 18. augusta 2026).
	Návrh nariadenia vlády sa netýka pôsobnosti Európskej charty miestnej samosprávy.
	Návrh nariadenia vlády bol predmetom pripomienkového konania a na rokovanie sa predkladá bez rozporov. Návrh nariadenia vlády bol prerokovaný v Legislatívnej rade vlády Slovenskej republiky, ktorej pripomienky sú zapracované. Návrh nariadenia vlády bol prerokovaný v Hospodárskej a sociálnej rade Slovenskej republiky, ktorá ho odporučila do ďalšieho legislatívneho procesu bez pripomienok.

